K. Tóthová, poslankyňa: (2008-04-10):
O nepriechodnosti diaľnic, ktoré vedú do Bratislavy sa už veľa pohovorilo a veľa záznamov sme videli v médiách aj v súvislosti s nehodami, ku ktorým na nich došlo. Čoraz častejšie sú však nehody. Minulý týždeň som v Slovenskom rozhlase zachytila správu, že na diaľnici D1 v čase veľmi teda aktívnom motorové vozidlá preplnili diaľnicu a nezodpovední vodiči sa posúvali v takzvanom odstavnom prúde, ktorý blokovali a sanitky, ktoré sa náhlili na miesto nešťastia, aby pomohli zraneným občanom sa tam nemohli dostať v dôsledku nedisciplinovanosti vodičov, ktorí porušovali predpisy o cestnej komunikácii. Pán minister, pýtam sa, či bol veľký problém na tieto diaľnice v čase takzvanej špičky dať dopravných policajtov, ktorí by namieste pokutovali nedisciplinovaných vodičov, a tak zabezpečili súladný stav s platným právom. Navyše, nie je tu len otázka dodržiavania práva, je tu otázka, že skutočne vozidlá, ako sú sanitky, vozidlá hasičov a ďalšie vozidlá rýchlej pomoci, neraz i polície, ktorá sa snaží dostať k dopravnej nehode, nie je možné zabezpečiť ich rýchlu prepravu. Myslím si, že otázka finančného zabezpečenia zvýšeného počtu takto nasadených príslušníkov polície je skutočne len relatívna, pretože vybraté pokuty by dozaista finančne pokryli náklady a čo je najdôležitejšie, zabezpečili by súladný platný právny stav. Nedivme sa, že dneska už pri otázke plnenia zákonných povinností mnoho ľudí len úsmevne kýva rukou a vôbec si zo zákazov zakotvených v zákone nič nerobí. Nečudujme sa, keď nevyvodzujeme zodpovednosť za porušovanie predpisov platného práva. Aj moja druhá otázka je smerovaná na ministra vnútra pána Roberta Kaliňáka. Vážený pán minister, v prvom rade vám chcem poďakovať za akcie, ktoré príslušníci Policajného zboru realizovali v pohostinských a reštauračných zariadeniach zamerané na kontrolu podávania a konzumácie alkoholu a návykových látok. Takisto z masovokomunikačných prostriedkov sme sa dozvedeli, že tieto razie neboli samoúčelné, že skutočne odhalili dosť početné porušovanie zákazu nalievania alkoholických nápojov takýmto osobám. Ďalej tieto akcie akosi posilnili vo mne ako predkladateľke legislatívneho návrhu spolu s pani poslankyňou Muškovou presvedčenie, že prijatie zákazu požívania alkoholických nápojov a návykových látok osobami maloletými a mladistvými je skutočne vec veľmi aktuálna, pretože bolo vidieť, že príslušníci polície napriek tomu, že konštatovali tento neželateľný stav nemali možnosť vyvodiť žiadne opatrenie a vlastne tieto ich zásahy síce odhalili niečo, čo je neželateľné, ale bez akejkoľvek koncovky. V tejto súvislosti vám chcem položiť otázku, pán minister, či takéto akcie nemienite uskutočniť aj v podnikoch s hracími automatmi, kde ich taktiež navštevujú maloletí a mladiství a takáto návšteva je skutočne pre tieto kategórie mládeže veľmi nebezpečná, pretože je veľké riziko návyku na takúto činnosť a potom má ďalšie problémy v živote, ktoré takýto návyk a závislosť zanechá na týchto mladých ľuďoch. Ďalšia interpelácia je na tu prítomného pána ministra zdravotníctva Valentoviča. Ja by som sa chcela konkrétne spýtať na zrušenú nemocnicu pre liečbu psychiatricky chorých pacientov vo Veľkých Levároch. Z dennej tlače aj z vyjadrenia lekárov sa dozvedáme, že psychiatrické diagnózy a poruchy majú, žiaľ, zvyšujúci trend. Žiaľ, aj nemáme dostatok takých liečební, ktoré by mohli špeciálne zdravotné služby v tejto oblasti poskytovať. Veľké Leváre mali veľmi široké zázemie odborníkov z tej lokality, či už zdravotného pomocného personálu, alebo sestier, pretože je to predsa len iná starostlivosť o pacientov ako v bežných nemocniciach. Mnohí duševne postihnutí pacienti sa buď  nachádzajú v nemocniciach interných kliník, alebo dokonca boli z nemocníc prepustení. Preto moja otázka, znie a je to otázka na základe požiadavky občanov z tejto lokality, aký je osud bývalej liečebne duševne chorých vo Veľkých Levároch. Vážené kolegyne, kolegovia, ďakujem za pozornosť a pánom ministrom vopred ďakujem za ich odpovede.